# 3. ปัจจัยความเสี่ยง

*การลงทุนในหุ้นสามัญของบริษัทฯ มีความเสี่ยง ผู้ลงทุนควรพิจารณาข้อมูลทั้งหมดในเอกสารฉบับนี้ และควรใช้วิจารณญาณอย่างรอบคอบในการพิจารณาปัจจัยความเสี่ยงที่ระบุไว้ในหัวข้อนี้รวมทั้งข้อมูลอื่นๆ ที่ปรากฎในเอกสารฉบับนี้ ก่อนการตัดสินใจลงทุนในหุ้นสามัญของบริษัทฯ*

*ความเสี่ยงที่ระบุด้านล่างเป็นความเสี่ยงบางประการที่สำคัญซึ่งอาจส่งผลกระทบในทางลบต่อธุรกิจ ฐานะทางการเงิน ผลการดำเนินงาน โอกาสทางธุรกิจ ตลอดจนมูลค่าหุ้นสามัญของบริษัทฯ นอกจากนี้ บริษัทฯ อาจไม่ทราบถึงความเสี่ยงอื่น ๆ นอกจากที่ระบุไว้หรืออาจมีความเสี่ยงอื่น ๆ ที่ในขณะนี้บริษัทฯ พิจารณาแล้วเห็นว่าไม่มีผลกระทบอย่างมีนัยสำคัญในอนาคตต่อการดำเนินธุรกิจของบริษัทฯ แต่อาจกลายเป็นความเสี่ยงที่มีผลกระทบอย่างมีนัยสำคัญ ซึ่งความเสี่ยงเหล่านี้อาจส่งผลกระทบในทางลบต่อธุรกิจ ฐานะทางการเงิน ผลการดำเนินงาน และโอกาสทางธุรกิจของบริษัทฯ อย่างมีนัยสำคัญ*

1. *นอกจากนี้ ผู้ลงทุนควรพิจารณาข้อมูลที่ระบุไว้ในหัวข้อนี้ประกอบกับข้อความที่เป็นการคาดการณ์เหตุการณ์ในอนาคต (forward-looking statements) ที่ปรากฏในเอกสารฉบับนี้ ซึ่งมีความเสี่ยงและความไม่แน่นอน เช่น การใช้ถ้อยคำว่า “****เชื่อว่า****” “****คาดการณ์ว่า****” “****คาดหมายว่า”*** *“****มีแผนจะ****” “****ตั้งใจ****” “****ประมาณ****” “****เสี่ยงต่อ****” “****มุ่งต่อ****” “****ควรจะ****” หรือถ้อยคำในลักษณะใกล้เคียง เป็นต้น ตลอดจนคำเตือนที่เกี่ยวกับข้อความที่เป็นการคาดการณ์เหตุการณ์ในอนาคตในส่วนอื่น ๆ ของเอกสารฉบับนี้ด้วย นอกจากนี้ ข้อมูลที่เป็นประมาณการทางการเงิน โครงการในอนาคต การคาดการณ์เกี่ยวกับผลประกอบการ ธุรกิจ แผนการขยายธุรกิจ การเปลี่ยนแปลงของกฎหมายที่เกี่ยวข้องกับการประกอบธุรกิจของบริษัทฯ นโยบายของรัฐและอื่น ๆ ซึ่งเป็นการคาดการณ์ถึงเหตุการณ์ในอนาคต เป็นความเห็นของบริษัทฯ ในปัจจุบัน ซึ่งมิได้เป็นการรับรองผลประกอบการหรือเหตุการณ์ในอนาคต ดังนั้น ผลใด ๆ ที่เกิดขึ้นจริงจึงอาจแตกต่างจากการคาดการณ์ดังกล่าวอย่างมีนัยสำคัญอันเป็นผลมาจากปัจจัยบางประการซึ่งรวมถึงการเกิดความเสี่ยงตามที่ปรากฏรายละเอียดดังต่อไปนี้ และในส่วนอื่น ๆ ของเอกสารฉบับนี้*
2. *สำหรับข้อมูลที่อ้างอิงถึง หรือที่เกี่ยวข้องกับรัฐบาล หรือเศรษฐกิจในภาพรวมของตลาดในประเทศไทย และประเทศต่าง ๆ ในตลาดโลกนั้น บริษัทฯ ได้มาจากข้อมูลที่มีการเปิดเผย หรือคัดลอกมาจากเอกสารของทางราชการ หรือแหล่งข้อมูลอื่นที่เชื่อว่าเชื่อถือได้ อย่างไรก็ตาม บริษัทฯ ไม่ได้มีการตรวจพิสูจน์ หรือรับรองความถูกต้องของข้อมูลดังกล่าว หรือวิธีการที่ได้มาซึ่งข้อมูลดังกล่าวแต่อย่างใด*

## ความเสี่ยงเกี่ยวกับธุรกิจของบริษัทฯ

### ความเสี่ยงจากการนำผลิตภัณฑ์ใหม่เข้าสู่ตลาด

บริษัทฯ เล็งเห็นความสำคัญในการนำผลิตภัณฑ์ใหม่เข้าสู่ตลาด โดยในการออกผลิตภัณฑ์ใหม่แต่ละครั้ง บริษัทฯ ต้องใช้เงินลงทุนค่อนข้างสูง ทั้งในด้านการคิดค้น การออกแบบผลิตภัณฑ์ การผลิต การทำการตลาด ซึ่งรวมถึงการทำโฆษณาประชาสัมพันธ์ และการส่งเสริมการขาย เพื่อให้สินค้าเป็นที่รู้จัก ได้รับการตอบรับที่ดีจากผู้บริโภค และสามารถสร้างรายได้จากการขายในระดับที่น่าพอใจ ดังนั้น บริษัทฯ อาจมีความเสี่ยงจากการลงทุนหากผลิตภัณฑ์ใหม่ไม่ได้รับการตอบรับหรือเป็นที่ชื่นชอบของผู้บริโภค โดยเฉพาะในสภาวะที่มีการแข่งขันสูง หากบริษัทฯ ไม่ประสบความสำเร็จในการนำผลิตภัณฑ์ใหม่เข้าสู่ตลาด อาจส่งผลกระทบทางลบต่อการดำเนินธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

อย่างไรก็ตาม ก่อนที่บริษัทฯ จะนำผลิตภัณฑ์ใหม่เข้าสู่ตลาด บริษัทฯ จะทำการศึกษาความเป็นไปได้ของผลิตภัณฑ์ (Feasibility study) ซึ่งบริษัทฯ จะทำการสำรวจความต้องการผลิตภัณฑ์ใหม่ ผลิตภัณฑ์ของคู่แข่ง และบริษัทฯ จะกำหนดราคาจำหน่ายผลิตภัณฑ์ในระดับที่แข่งขันได้ รวมทั้งกำหนดกลยุทธ์ทางการตลาดที่เหมาะสม บริษัทฯ จึงเชื่อว่าบริษัทฯ จะได้รับผลตอบแทนที่ดีจากการนำผลิตภัณฑ์ใหม่เข้าสู่ตลาด

### ความเสี่ยงจากการพึ่งพิงผู้จัดจำหน่ายในการขายผลิตภัณฑ์ภายใต้เครื่องหมายการค้า OnetouchTM ภายในประเทศของบริษัทฯ

ในปี 2556 2557 และ 2558 บริษัทฯ มีรายได้จากการผลิตและจำหน่ายถุงยางอนามัยและเจลหล่อลื่นภายใต้เครื่องหมายการค้า OnetouchTM ในประเทศจำนวน 42.3 ล้านบาท 55.0 ล้านบาท และ 51.4 ล้านบาท คิดเป็นร้อยละ 4.0 ร้อยละ 4.7 และร้อยละ 3.9 ของรายได้จากการขายสินค้ารวม ตามลำดับ ปัจจุบันบริษัทฯ ทำสัญญาจัดจำหน่ายสินค้า (Distributorship Agreement) กับบริษัท ซี.พี. คอนซูเมอร์ โพรดักส์ จำกัด ซึ่งเป็นหนึ่งในกลุ่มบริษัทในเครือเจริญโภคภัณฑ์ ให้เป็นผู้จัดจำหน่ายผลิตภัณฑ์ภายใต้เครื่องหมายการค้า OnetouchTM ของบริษัทฯ ภายในประเทศทั้งหมดแต่เพียงผู้เดียวนับตั้งแต่ปี 2542 โดยสัญญาดังกล่าวมีระยะเวลา 3 ปี ทั้งนี้ หากไม่มีคู่สัญญาฝ่ายใดบอกเลิกสัญญา สัญญาดังกล่าวจะมีผลบังคับใช้ต่อไปอีกครั้งละ 3 ปี

แม้ว่าบริษัทฯ จะมีความสัมพันธ์ทางธุรกิจที่ยาวนานกับบริษัท ซี.พี. คอนซูเมอร์ โพรดักส์ จำกัด บริษัทฯ ไม่สามารถรับรองได้ว่า ผู้จัดจำหน่ายดังกล่าวจะยังคงรักษาความสัมพันธ์ทางธุรกิจกับบริษัทฯ ต่อไปในอนาคต นอกจากนี้ บริษัทฯ ยังไม่สามารถรับรองได้ว่า ผู้จัดจำหน่ายในประเทศของบริษัทฯ จะดำเนินการจัดจำหน่ายผลิตภัณฑ์ของบริษัทฯ ได้ตรงตามเป้าที่บริษัทฯ ตั้งไว้

ในกรณีที่ผู้จัดจำหน่ายในประเทศตัดสินใจที่จะยุติความสัมพันธ์ทางธุรกิจกับบริษัทฯ หรือไม่สามารถปฏิบัติงานได้ตรงตามเป้าหมาย บริษัทฯ อาจได้รับผลกระทบในทางลบจากความล่าช้าในการที่บริษัทฯ ต้องเข้าเจรจา ทำข้อตกลงการจัดจำหน่ายสินค้ากับผู้จัดจำหน่ายรายอื่น และบริษัทฯ อาจไม่สามารถทำข้อตกลงกับผู้จัดจำหน่ายในประเทศรายใหม่ได้ในระยะเวลาที่เหมาะสม หรือไม่สามารถสรรหาผู้จัดจำหน่ายในประเทศรายใหม่ได้ ซึ่งอาจส่งผลกระทบทางลบต่อการดำเนินธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

อย่างไรก็ตาม บริษัทฯ เชื่อมั่นว่าผลิตภัณฑ์ของบริษัทฯ มีคุณภาพและเป็นที่นิยมในกลุ่มผู้บริโภคเป้าหมาย ซึ่งปัจจุบัน ผลิตภัณฑ์ถุงยางอนามัยภายใต้เครื่องหมายการค้า OnetouchTM ของบริษัทฯ มีส่วนแบ่งทางการตลาดในประเทศไทยเป็นอันดับที่ 2 *(โปรดพิจารณารายละเอียดเพิ่มเติมในส่วนที่ 2.2 การประกอบธุรกิจ หัวข้อ 2.2.2.4 ภาวะอุตสาหกรรมและการแข่งขัน)* บริษัทฯ จึงเชื่อว่าบริษัทฯ มีอำนาจในการต่อรองกับผู้จัดจำหน่าย นอกจากนี้ ในกรณีที่ผู้จัดจำหน่ายต้องการจะยกเลิกสัญญาจัดจำหน่ายสินค้า ทางผู้จัดจำหน่ายจะต้องแจ้งล่วงหน้าอย่างน้อย 120 วัน ซึ่งทำให้บริษัทฯ มีระยะเวลาที่จะสรรหาผู้จัดจำหน่ายรายใหม่

### ความเสี่ยงจากการที่บริษัทฯ พึ่งพิงผู้จัดจำหน่ายหรือตัวแทนจำหน่ายในการจำหน่ายถุงยางอนามัยภายใต้เครื่องหมายการค้า OnetouchTM ในต่างประเทศ

ในปี 2556 2557 และ 2558 บริษัทฯ มีรายได้จากการผลิตและจำหน่ายถุงยางอนามัยและเจลหล่อลื่นภายใต้เครื่องหมายการค้า OnetouchTM ในต่างประเทศจำนวน 5.5 ล้านบาท 3.7 ล้านบาท และ 4.1 ล้านบาท คิดเป็นร้อยละ 0.5 ร้อยละ 0.3 และร้อยละ 0.3 ของรายได้จากการขายสินค้ารวม ตามลำดับ โดยในการจำหน่ายถุงยางอนามัยและเจลหล่อลื่นภายใต้เครื่องหมายการค้า OnetouchTM ในต่างประเทศนั้น บริษัทฯ ต้องพึ่งพิงผู้จัดจำหน่ายหรือตัวแทนจำหน่ายในแต่ละประเทศ ทั้งนี้ ปัจจุบันบริษัทฯ ได้เข้าทำสัญญาระยะเวลา 2 - 5 ปี กับผู้จัดจำหน่ายหรือตัวแทนจำหน่ายดังกล่าว อย่างไรก็ดี หากไม่มีคู่สัญญาฝ่ายใดฝ่ายหนึ่งบอกเลิกสัญญา สัญญาดังกล่าวจะยังคงมีผลต่อไป

บริษัทฯ ไม่สามารถรับรองได้ว่า ผู้จัดจำหน่ายหรือตัวแทนจำหน่ายในต่างประเทศทุกรายของบริษัทฯ จะยังคงความสัมพันธ์ทางธุรกิจกับบริษัทฯ ต่อไปในอนาคต นอกจากนี้ บริษัทฯ ยังไม่สามารถรับรองได้ว่า ผู้จัดจำหน่ายหรือตัวแทนจำหน่ายของบริษัทฯ จะดำเนินการจัดจำหน่ายผลิตภัณฑ์ได้ตรงตามเป้าที่บริษัทฯ ตั้งไว้ อีกทั้ง บริษัทฯ ไม่สามารถรับรองได้ว่าผู้จัดจำหน่ายหรือตัวแทนจำหน่ายในต่างประเทศของบริษัทฯ จะสามารถปฏิบัติตามกฎเกณฑ์และระเบียบของทางราชการที่เกี่ยวข้องกับการประกอบธุรกิจในต่างประเทศได้ครบถ้วน ในกรณีที่ผู้จัดจำหน่ายหรือตัวแทนจำหน่ายตัดสินใจที่จะยุติความสัมพันธ์ทางธุรกิจกับบริษัทฯ หรือปฏิบัติงานได้ไม่ตรงตามเป้าหมาย บริษัทฯ อาจได้รับผลกระทบในทางลบจากความล่าช้าในการที่บริษัทฯ ต้องเข้าเจรจา ทำข้อตกลงการจัดจำหน่ายสินค้ากับผู้จัดจำหน่ายหรือตัวแทนจำหน่ายรายอื่น หรืออาจมีอุปสรรคในการเข้าไปประกอบธุรกิจหรือจำหน่ายผลิตภัณฑ์ในต่างประเทศได้ ซึ่งกรณีดังกล่าวอาจส่งผลกระทบทางลบต่อธุรกิจ โอกาสทางธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

อย่างไรก็ตาม บริษัทฯ เชื่อมั่นว่าผลิตภัณฑ์ของบริษัทฯ มีคุณภาพและเป็นที่นิยมในกลุ่มผู้บริโภคเป้าหมาย นอกจากนี้ ในกรณีที่ผู้จัดจำหน่ายหรือตัวแทนจำหน่ายในต่างประเทศมีความต้องการจะยกเลิกสัญญากระจายสินค้า ทางผู้จัดจำหน่ายหรือตัวแทนจำหน่ายจะต้องแจ้งล่วงหน้าอย่างน้อย 120 วัน และสัญญาต้องมีอายุคงเหลือไม่น้อยกว่า 120 วัน ซึ่งทำให้บริษัทฯ มีเวลาที่จะสรรหาผู้จัดจำหน่ายหรือตัวแทนจำหน่าย

### ความเสี่ยงจากความผันผวนของราคาวัตถุดิบและภาวะขาดแคลนวัตถุดิบ

วัตถุดิบหลักที่ใช้ในการผลิตถุงยางอนามัยของบริษัทฯ ได้แก่ น้ำยางธรรมชาติเข้มข้น 60 เปอร์เซนต์ ซิลิโคน (ออยล์) ฟอยล์ และบรรจุภัณฑ์ ซึ่งบริษัทฯ จัดซื้อวัตถุดิบในการผลิตส่วนใหญ่จากผู้ขายในประเทศ โดยในปี 2558 บริษัทฯ จัดซื้อวัตถุดิบจากผู้ขายในประเทศคิดเป็นประมาณร้อยละ 87 ของมูลค่าการสั่งซื้อทั้งหมด และนำเข้าวัตถุดิบจากต่างประเทศประมาณร้อยละ 13 ของมูลค่าการสั่งซื้อทั้งหมด

ในช่วง 3 ปีที่ผ่านมาซิลิโคน (ออยล์) ฟอยล์ และบรรจุภัณฑ์มีราคาค่อนข้างคงที่ ในขณะที่ราคาน้ำยางธรรมชาติเข้มข้น 60 เปอร์เซ็นต์ จะมีความผันผวนค่อนข้างสูง ซึ่งจะเปลี่ยนแปลงไปตามปริมาณความต้องการ (Demand) และปริมาณผลผลิต (Supply) ของตลาดทั้งในและต่างประเทศ ซึ่งในปี 2557 ถึงงวดเก้าเดือนสิ้นสุดวันที่ 30 กันยายน 2559 บริษัทฯ มีต้นทุนจากน้ำยางธรรมชาติเข้มข้น 60 เปอร์เซ็นต์ คิดเป็นประมาณร้อยละ 10 - 15 ของต้นทุนผลิตทั้งหมด ตามลำดับ ดังนั้น หากราคายางธรรมชาติเข้มข้น 60 เปอร์เซนต์ ปรับตัวสูงขึ้นร้อยละ 1.0 บนสมมติฐานที่ต้นทุนในการผลิตอื่นคงที่และบริษัทฯ ไม่สามารถผลักภาระต้นทุนที่เพิ่มขึ้นให้แก่ผู้บริโภคได้ทั้งหมด ต้นทุนผลิตอาจปรับตัวเพิ่มขึ้นประมาณประมาณร้อยละ 0.10 – 0.15

ปัจจุบันสัญญาจัดซื้อวัตถุดิบเป็นแบบระยะสั้นไม่เกิน 1 ปี และซื้อขายกันตามราคาตลาด ณ วันที่ทำสัญญาซื้อขาย ดังนั้นบริษัทฯ ไม่สามารถรับรองได้ว่าบริษัทฯ จะสามารถจัดซื้อวัตถุดิบได้ในราคา ปริมาณ และเงื่อนไขทางการค้าที่เหมาะสมได้ และหากราคาวัตถุดิบมีการปรับตัวเพิ่มสูงขึ้น บริษัทฯ ไม่สามารถรับรองได้ว่า บริษัทฯ จะสามารถผลักภาระต้นทุนที่เพิ่มขึ้นให้แก่ผู้บริโภคได้ทั้งหมด ซึ่งปัจจัยดังกล่าวอาจส่งผลกระทบทางลบต่อธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

อย่างไรก็ตาม บริษัทฯ ตระหนักถึงความเสี่ยงจากความผันผวนของราคา และภาวะขาดแคลนวัตถุดิบ บริษัทฯ จึงได้มีการบริหารจัดการความเสี่ยงดังกล่าว โดยติดตามการเปลี่ยนแปลงของราคาวัตถุดิบอย่างใกล้ชิด และวิเคราะห์แนวโน้มของราคาวัตถุดิบ รวมทั้งประเมินความต้องการใช้วัตถุดิบในการผลิตแต่ละชนิด เพื่อวางแผนการสั่งซื้อวัตถุดิบในปริมาณที่เหมาะสม เพียงพอต่อการผลิต เพื่อให้มีต้นทุนการผลิตที่เหมาะสม รวมทั้งในการสั่งซื้อวัตถุดิบที่สำคัญ บริษัทฯ จะเปรียบเทียบราคา คุณภาพ และเงื่อนไขทางการค้าของผู้ขายหลายรายในทะเบียนผู้ขายของบริษัทฯ (Approved Vendor List) เพื่อไม่ให้บริษัทฯ ต้องพึ่งพาผู้ขายรายใดรายหนึ่ง และเพิ่มอำนาจในการต่อรอง นอกจากนี้ ที่ผ่านมาบริษัทฯ ยังไม่เคยประสบภาวะขาดแคลนวัตถุดิบที่ส่งผลกระทบทางลบต่อการดำเนินธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

### ความเสี่ยงเกี่ยวกับการดำเนินการผลิตถุงยางอนามัยของโรงงานของบริษัทฯ

ธุรกิจของบริษัทฯ ขึ้นอยู่กับความสามารถของโรงงานของบริษัทฯ ในการผลิตถุงยางอนามัยที่มีคุณภาพได้อย่างต่อเนื่อง ดังนั้นบริษัทฯ อาจมีความเสี่ยงจากการผลิตถุงยางอนามัยที่ไม่ได้คุณภาพตามข้อกำหนดต่างๆ ที่เกี่ยวข้อง และการผลิตของโรงงานที่อาจหยุดชะงัก จากการหยุดทำงานของเครื่องจักรนอกเหนือจากที่กำหนดไว้ตามแผนงาน ปัญหาการนัดหยุดงานของพนักงาน รวมทั้งภัยธรรมชาติ เช่น น้ำท่วม และพายุ เป็นต้น การผลิตถุงยางอนามัยที่ไม่ได้คุณภาพตามข้อกำหนดต่างๆ ที่เกี่ยวข้อง และการผลิตของโรงงานที่หยุดชะงักอาจส่งผลกระทบทางลบต่อการดำเนินธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

อย่างไรก็ดี บริษัทฯ ได้ตระหนักถึงความเสี่ยงเกี่ยวกับการดำเนินการผลิตถุงยางอนามัยของโรงงาน บริษัทฯ จึงได้ให้ความสำคัญกับกระบวนการผลิตถุงยางอนามัย เพื่อควบคุมและพัฒนาประสิทธิภาพในการผลิตถุงยางอนามัยของบริษัทฯ อย่างต่อเนื่อง โดยผลิตภัณฑ์ของบริษัทฯ ได้รับการรับรองมาตรฐานต่างๆ ทั้งในและต่างประเทศ รวมทั้งบริษัทฯ ได้กำหนดกระบวนการตรวจสอบคุณภาพ และประกันคุณภาพ และได้ถือปฎิบัติตามกระบวนการดังกล่าวอย่างเคร่งครัด เพื่อให้แน่ใจได้ว่า ถุงยางอนามัยที่บริษัทฯ ผลิตมีคุณภาพตามข้อกำหนดต่างๆ นอกจากนี้ บริษัทฯ ยังได้ซ่อมบำรุงเครื่องจักรของบริษัทฯ ตามกำหนดอย่างสม่ำเสมอ ทำให้ในช่วง 3 ปีที่ผ่านมา บริษัทฯ สามารถผลิตถุงยางอนามัยได้อย่างต่อเนื่อง

### ความเสี่ยงจากการไม่สามารถต่อสัญญาหรือถูกยกเลิกสัญญาเช่าโรงงานมาตรฐาน

บริษัทฯ เช่าโรงงานแหลมฉบัง ซึ่งตั้งอยู่ที่นิคมอุตสาหกรรมแหลมฉบัง จังหวัดชลบุรี จากการนิคมอุตสาหกรรมแห่งประเทศไทย ตามสัญญาเช่าโรงงานมาตรฐาน (อายุ 3 ปี) โดยสัญญาดังกล่าวจะหมดอายุในวันที่ 6 กรกฎาคม 2561 หลังจากสัญญาหมดอายุ บริษัทฯ จะต้องขอต่อสัญญากับการนิคมอุตสาหกรรมแห่งประเทศไทย ซึ่งหากบริษัทฯ ไม่สามารถต่อสัญญาดังกล่าวได้ หรือบริษัทฯ ถูกยกเลิกสัญญา อาจส่งผลกระทบทำให้บริษัทฯ ไม่สามารถผลิตและจำหน่ายสินค้าให้แก่ลูกค้าได้ ซึ่งอาจส่งผลกระทบต่อธุรกิจ ผลการดำเนินงาน และฐานะการเงินของบริษัทฯ

อย่างไรก็ตาม บริษัทฯ ตระหนักถึงความเสี่ยงดังกล่าวเป็นอย่างดี บริษัทฯ จึงทำการขยายโรงงานไปที่นิคมอุตสาหกรรมปิ่นทอง ซึ่งตั้งอยู่บนที่ดินและโรงงานที่เป็นกรรมสิทธิของบริษัทฯ เพื่อลดผลกระทบจากการพึ่งพิงการผลิตถุงยางอนามัยจากโรงงานแหลมฉบัง และเพื่อเพิ่มกำลังการผลิตเพื่อตอบสนองความต้องการของลูกค้าที่เพิ่มมากขึ้น โดยปัจจุบันกำลังการผลิตติดตั้งถุงยางอนามัยของโรงงานแหลมฉบังมีเพียง 426 ล้านชิ้นต่อปี หรือคิดเป็นร้อยละ 21.9 ของกำลังการผลิตติดตั้งถุงยางอนามัยทั้งหมดของบริษัทฯ ที่เท่ากับ 1,959 ล้านชิ้นต่อปี

### ความเสี่ยงจากการไม่มีสัญญาระยะยาวกับลูกค้า

บริษัทฯ จะไม่ทำสัญญาซื้อขายสินค้าระยะยาว (เกินกว่า 5 ปี) กับลูกค้า ซึ่งเป็นไปตามหลักปฎิบัติโดยทั่วไปของผู้ประกอบการในอุตสาหกรรมผลิตและจำหน่ายถุงยางอนามัย ทั้งนี้ โดยปกติบริษัทฯ จะทำสัญญาจัดจำหน่ายสินค้าหรือตัวแทนจำหน่ายสินค้าอายุไม่เกิน 3 ปี สำหรับธุรกิจผลิตและจำหน่ายถุงยางอนามัยและเจลหล่อลื่น ภายใต้เครื่องหมายการค้า OnetouchTM ของบริษัทฯ ทำสัญญาซื้อขายสินค้าอายุไม่เกิน 5 ปี สำหรับธุรกิจรับจ้างผลิตถุงยางอนามัยและเจลหล่อลื่น (OEM) และทำสัญญาซื้อขายสินค้าอายุไม่เกิน 1 ปี สำหรับธุรกิจงานประมูล (Tender)

ดังนั้นบริษัทฯ จึงมีความเสี่ยงจากการไม่มีสัญญาระยะยาวกับลูกค้า ซึ่งหากลูกค้าไม่ต่อสัญญา และบริษัทฯ อาจไม่สามารถหาลูกค้ารายใหม่เพื่อทดแทนได้ การดำเนินธุรกิจ ผลการดำเนินงาน และฐานะทางการเงินของบริษัทฯ อาจได้รับผลกระทบอย่างมีนัยสำคัญ

อย่างไรก็ตาม การที่บริษัทฯ เป็นผู้ผลิตถุงยางอนามัยที่มีคุณภาพตามมาตรฐานที่กำหนด และสามารถจัดส่งสินค้าได้ตรงตามกำหนด ทำให้ลูกค้าส่วนใหญ่ของบริษัทฯ เป็นลูกค้าที่มีการซื้อขายกับบริษัทฯ มาอย่างยาวนาน รวมทั้งบริษัทฯ มีฐานลูกค้ากว่า 100 ประเทศทั่วโลก

### ความเสี่ยงจากความเสียหายที่เกิดขึ้นจากสินค้าที่ไม่ปลอดภัย (Product Liability) การได้รับความเสียหายของผู้ใช้ หรือการเรียกคืนผลิตภัณฑ์ของบริษัทฯ

ผลิตภัณฑ์ของบริษัทฯ ประเภทถุงยางอนามัยมีความเสี่ยงจากความเสียหายที่เกิดขึ้นจากสินค้าที่ไม่ปลอดภัย (Product Liability) การได้รับความเสียหายของผู้บริโภค หรือการเรียกคืนผลิตภัณฑ์ของบริษัทฯ ความเสี่ยงดังกล่าวอาจเกิดขึ้นจาก (1) ความไม่ปลอดภัยของผลิตภัณฑ์ (2) ความไม่มีประสิทธิภาพของผลิตภัณฑ์ (3) การชำรุดบกพร่องของผลิตภัณฑ์ (4) การติดฉลากผลิตภัณฑ์ที่ไม่เพียงพอ หรือไม่ถูกต้อง และ (5) คำเตือนที่ไม่เพียงพอหรือทำให้เข้าใจผิด

ในกรณีที่ผู้บริโภคได้รับความเสียหายจากการใช้ผลิตภัณฑ์ของบริษัทฯ ผู้บริโภคอาจเรียกร้องให้บริษัทฯ รับผิดชอบต่อความเสียหายที่เกิดขึ้นจากผลิตภัณฑ์ของบริษัทฯ โดยให้บริษัทฯ ชดใช้ค่าเสียหาย นอกจากนี้ พระราชบัญญัติเครื่องมือแพทย์ พ.ศ.2535 ยังให้อำนาจเลขาธิการคณะกรรมการอาหารและยา ในการเรียกเก็บผลิตภัณฑ์ของบริษัทฯ จากตลาด หากพบว่าผลิตภัณฑ์ของบริษัทฯ มีคุณภาพ หรือมาตรฐานหรือประสิทธิภาพไม่ตรงตามที่ได้รับอนุญาตหรือได้รับแจ้งรายการละเอียด ไม่ปลอดภัยในการใช้ อาจจะเป็นอันตรายต่อสุขภาพหรือมีการเปลี่ยนแปลงมาตรฐาน รวมทั้งหน่วยงานที่เกี่ยวข้องอาจเพิกถอนใบอนุญาต ซึ่งเป็นสิ่งที่จำเป็นในการดำเนินธุรกิจของบริษัทฯ และอาจส่งผลกระทบทางลบต่อการดำเนินธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

นอกจากนี้ หากมีข้อกล่าวหาว่าผลิตภัณฑ์ของบริษัทฯ ไม่มีความปลอดภัย แม้ว่าข้อกล่าวหาดังกล่าวจะไม่ได้อยู่บนพื้นฐานของข้อเท็จจริง เหตุการณ์ดังกล่าวอาจส่งผลกระทบต่อชื่อเสียง ความเชื่อมั่นของผู้บริโภคต่อถุงยางอนามัยของบริษัทฯ และความต้องการผลิตภัณฑ์ของบริษัทฯ รวมทั้งผลิตภัณฑ์เหล่านี้อาจถูกเรียกคืนจากตลาด ซึ่งอาจส่งผลกระทบทางลบต่อการดำเนินธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

###  อย่างไรก็ตาม บริษัทฯ ได้ตระหนักถึงความเสี่ยงจากความเสียหายที่เกิดขึ้นจากสินค้าที่ไม่ปลอดภัย บริษัทฯ จึงได้มีระบบการตรวจสอบคุณภาพ และประกันคุณภาพที่เข้มงวด โดยผลิตภัณฑ์ของบริษัทฯ ได้รับรองมาตรฐานทั้งในและต่างประเทศ *(โปรดพิจารณารายละเอียดเพิ่มเติมในส่วนที่ 2.2 การประกอบธุรกิจ หัวข้อ 2.2.3.3 กระบวนการผลิตถุงยางอนามัย ข้อ (ช) กระบวนการตรวจสอบคุณภาพ และประกันคุณภาพ)* รวมทั้งที่ผ่านมาบริษัทฯ ไม่เคยได้รับผลกระทบจากความเสียหายที่เกิดขึ้นจากสินค้าที่ไม่ปลอดภัย (Product Liability) การได้รับความเสียหายของผู้ใช้ หรือการเรียกคืนผลิตภัณฑ์ของบริษัทฯ อย่างมีนัยสำคัญ

### ความเสี่ยงจากการที่ลูกหนี้ไม่ชำระหนี้ หรือปฏิบัติตามเงื่อนไขที่ได้ตกลงไว้ได้

ณ วันที่ 30 กันยายน 2559 บริษัทฯ มีลูกหนี้การค้า (สุทธิ) เท่ากับ 378.3 ล้านบาท หรือคิดเป็นร้อยละ 27.8 ของรวมสินทรัพย์ของบริษัทฯ โดยลูกหนี้การค้าของบริษัทฯ มีอายุหนี้ที่ค้างชำระดังนี้

|   | **ณ วันที่ 30 กันยายน** |
| --- | --- |
|   | **2559** |
|   | **ล้านบาท** | **ร้อยละ1** |
| ยังไม่ถึงกำหนดชำระ | 267.4 | 70.7 |
| เกินกำหนดชำระ |  |  |
| ไม่เกิน 3 เดือน | 68.7 | 18.2 |
| 3 - 6 เดือน | 0.7 | 0.2 |
| 6 - 12 เดือน | 27.1 | 7.2 |
| 12 เดือน – 24 เดือน | 28.5 | 7.5 |
| เกินกว่า 24 เดือน | 1.0 | 0.3 |
| หัก ค่าเผื่อหนี้สงสัยจะสูญ | (15.2) | (4.0) |
| **รวมลูกหนี้การค้า** | **378.3** | **100.0** |
| หมายเหตุ: 1 ร้อยละของรวมลูกหนี้การค้า |  |  |

นอกจากนี้ ณ วันที่ 30 กันยายน 2559 บริษัทฯ มีลูกหนี้ค้างชำระจากลูกหนี้การค้ารายใหญ่รายหนึ่ง (ภายหลังหักค่าเผื่อหนี้สงสัยจะสูญ) เท่ากับ 74.3 ล้านบาท หรือคิดเป็นร้อยละ 19.6 ของลูกหนี้การค้าทั้งหมด (ภายหลังหักค่าเผื่อหนี้สงสัยจะสูญ) ซึ่งลูกหนี้การค้าดังกล่าวมีส่วนที่ค้างชำระระหว่าง 12 เดือน – 24 เดือน จำนวน 24.9 ล้านบาท และไม่มีส่วนที่ค้างชำระเกินกว่า 24 เดือน โดยปัจจุบันลูกค้าดังกล่าวได้ทยอยชำระหนี้ตามที่ตกลงกับบริษัทฯ แล้ว ดังนั้น หากลูกหนี้ไม่ชำระหนี้ หรือปฏิบัติตามเงื่อนไขที่ได้ตกลงไว้ได้ บริษัทฯ อาจมีความเสี่ยงที่จะต้องบันทึกค่าเผื่อหนี้สงสัยจะสูญเพิ่มเติมซึ่งอาจจะส่งผลกระทบทางลบต่อผลการดำเนินงาน และฐานะทางการเงินของบริษัทฯ อย่างมีนัยสำคัญ

อย่างไรก็ตาม บริษัทฯ ได้กำหนดนโยบายการตั้งค่าเผื่อหนี้สงสัยจะสูญ และได้ตั้งค่าเผื่อหนี้สงสัยจะสูญตามนโยบายดังกล่าวเรียบร้อยแล้ว *(โปรดพิจารณารายละเอียดเพิ่มเติมในส่วนที่ 2.4 ฐานะการเงินและผลการดำเนินงาน หัวข้อ 16.1.2.2 16.1.2.2 การวิเคราะห์ฐานะการเงิน ณ วันที่ 31 ธันวาคม 2556 2557 และ 2558 และ 30 กันยายน 2559 (3) ลูกหนี้การค้าและลูกหนี้อื่น)* และได้กำหนดให้ฝ่ายงานที่เกี่ยวข้องติดตามลูกหนี้อย่างสม่ำเสมอ

### ความเสี่ยงจากแนวโน้มต้นทุนค่าแรงที่เพิ่มสูงขึ้น

ในปี 2557 ถึงงวดเก้าเดือนสิ้นสุดวันที่ 30 กันยายน 2559 ต้นทุนค่าแรงและค่าใช้จ่ายพนักงานของบริษัทฯ คิดเป็นประมาณร้อยละ 16 - 23 ของต้นทุนการผลิตทั้งหมด ที่ผ่านมาอัตราค่าแรงของประเทศไทยปรับเพิ่มสูงขึ้นอย่างต่อเนื่อง บริษัทฯ จึงไม่สามารถรับรองได้ว่า อัตราค่าแรงของประเทศไทยจะไม่ปรับตัวสูงขึ้นอีกในอนาคต ดังนั้นหากอัตราค่าแรงของประเทศไทยยังปรับเพิ่มขึ้นอย่างต่อเนื่องอาจจะทำให้ต้นทุนค่าแรงของบริษัทฯ ปรับเพิ่มขึ้น และบริษัทฯ อาจจะไม่สามารถผลักภาระต้นทุนที่เพิ่มขึ้นให้แก่ลูกค้าทั้งหมด ดังนั้นหากต้นทุนค่าแรงของบริษัทฯ เพิ่มสูงขึ้นอาจส่งผลกระทบทางลบต่อการดำเนินธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

อย่างไรก็ตาม ที่ผ่านมาบริษัทฯ มีนโยบายที่จะพัฒนากระบวนการผลิตให้มีประสิทธิภาพเพิ่มขึ้นผ่านการใช้ระบบเครื่องจักรอัตโนมัติ ซึ่งจะช่วยลดการพึ่งพิงแรงงาน และเพิ่มประสิทธิภาพในการผลิต *(โปรดพิจารณารายละเอียดเพิ่มเติมในส่วนที่ 2.2 การประกอบธุรกิจ หัวข้อ 1.1.2.1 กลยุทธ์ในการดำเนินงานของบริษัทฯ ข้อ (ง) พัฒนากระบวนการผลิตให้มีประสิทธิภาพเพิ่มขึ้นผ่านการใช้ระบบเครื่องจักรอัตโนมัติ (Automation))*

### ความเสี่ยงจากสภาวะการแข่งขันในธุรกิจผลิตและจำหน่ายถุงยางอนามัย

##### ธุรกิจผลิตและจำหน่ายถุงยางอนามัยทั้งในและต่างประเทศมีการแข่งขันที่รุนแรง ทั้งจากผู้ประกอบการที่มีอยู่ในปัจจุบัน และผู้ประกอบการใหม่ที่อาจจะเข้ามาแข่งขันในตลาด คู่แข่งที่สำคัญเหล่านี้อาจมีศักยภาพในด้านเงินทุน และความสามารถในด้านการผลิต และการดำเนินการด้านการตลาดที่ดีกว่าบริษัทฯ ซึ่งการแข่งขันที่รุนแรงนี้อาจส่งผลกระทบทางลบต่อการดำเนินธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

 อย่างไรก็ตาม บริษัทฯ เชื่อว่าปัจจุบันบริษัทฯ มีจุดแข็ง คือ (1) บริษัทฯ มีเครื่องหมายการค้าที่แข็งแกร่ง และเป็นที่ยอมรับของผู้บริโภค ภายใต้เครื่องหมายการค้า OnetouchTM ของบริษัทฯ (2) โรงงานของบริษัทฯ มีกำลังการผลิตสูงเป็นรายใหญ่แห่งหนึ่งของโลก และสามารถผลิตถุงยางอนามัยได้อย่างมีคุณภาพ(3) บริษัทฯ เลือกสถานที่ตั้งโรงงานที่สร้างความได้เปรียบทางการแข่งขัน (4) บริษัทฯ สามารถพัฒนาด้านนวัตกรรมผลิตภัณฑ์เพื่อตอบสนองความต้องการของลูกค้า (5) บริษัทฯ มีศักยภาพในการสร้างและพัฒนาเครื่องจักรด้วยตนเอง และ (6) บริษัทฯ เป็นผู้ผลิตที่มีคุณภาพ และได้รับการรับรองมาตรฐานจากหน่วยงานในประเทศและองค์กรสากล *(โปรดพิจารณารายละเอียดเพิ่มเติมในส่วนที่ 2.2 การประกอบธุรกิจ หัวข้อ 1.1.2.2 จุดแข็งของบริษัทฯ)* โดยจุดแข็งดังกล่าวจะทำให้บริษัทฯ สามารถแข่งขันในธุรกิจผลิตและจำหน่ายถุงยางอนามัยได้

### ความเสี่ยงด้านการขนส่ง

การดำเนินธุรกิจของบริษัทฯ ต้องพึ่งพาการขนส่งวัตถุดิบจากแหล่งวัตถุดิบไปยังโรงงานผลิตของบริษัทฯ และการขนส่งสินค้าจากโรงงานผลิตของบริษัทฯ ไปยังลูกค้า โดยการขนส่งทางเรือ ทางบก และทางอากาศ ดังนั้นหากมีเหตุการณ์ที่ทำให้บริษัทฯ ไม่สามารถใช้งานช่องทางการขนส่งดังกล่าวได้ตามปกติเนื่องจากเหตุภัยพิบัติทางธรรมชาติ สภาพภูมิอากาศ หรือจากเหตุการณ์อื่นๆ เช่น การประท้วง และอุบัติเหตุ และบริษัทฯ ไม่สามารถแก้ปัญหาดังกล่าวได้อย่างทันท่วงที เหตุการณ์ดังกล่าวอาจส่งผลกระทบในทางลบต่อการดำเนินธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

อย่างไรก็ตาม บริษัทฯ ตระหนักถึงความเสี่ยงด้านการขนส่ง บริษัทฯ จึงได้เลือกตั้งโรงงานผลิตที่นิคมอุตสาหกรรมปิ่นทอง จังหวัดชลบุรี และนิคมอุตสาหกรรมแหลมฉบัง จังหวัดชลบุรี ซึ่งตั้งอยู่ใกล้ท่าเรือน้ำลึกแหลมฉบัง โดยที่ผ่านมาบริเวณดังกล่าวมักจะไม่ค่อยได้รับผลกระทบจากภัยธรรมชาติ และไม่ได้รับผลกระทบจากเหตุอุทกภัยครั้งใหญ่ในปี 2554 นอกจากนี้บริษัทฯ มีนโยบายในการจัดจ้างผู้รับจ้างขนส่งภายนอกที่มีคุณภาพและเชื่อถือได้ และมีการทำประกันภัยซึ่งครอบคลุมถึงความเสียหายที่อาจเกิดขึ้นจากการขนส่ง

### ความเสี่ยงจากการพึ่งพาผู้บริหารหลักและพนักงานที่มีความสามารถ

 ความสำเร็จของบริษัทฯ ขึ้นอยู่กับความสามารถของบริษัทฯ ในการจูงใจและรักษาผู้บริหารหลักและพนักงานที่มีความรู้ ความเข้าใจ และมีประสบการณ์ในการทำงาน ซึ่งบุคคลเหล่านี้รวมถึง ผู้บริหารระดับอาวุโส พนักงานซึ่งมีความประสบการณ์ในการผลิต การทำการตลาด และการจำหน่ายทั้งในและต่างประเทศ บริษัทฯ จึงมีความจำเป็นที่จะต้องมีพนักงานที่มีประสบการณ์ และมีความรู้ความสามารถ โดยบริษัทฯ ได้ฝึกอบรมพนักงานของบริษัทฯ อย่างสม่ำเสมอ อย่างไรก็ดี หากบริษัทฯ ไม่สามารถรักษาทีมผู้บริหารและพนักงานที่มีความสามารถไว้ได้ หรือไม่สามารถหาบุคลากรมาทดแทนได้ภายในเวลาที่เหมาะสมอาจส่งผลกระทบในทางลบต่อการดำเนินธุรกิจ ผลการดำเนินงาน และฐานะทางการเงินของบริษัทฯ อย่างมีนัยสำคัญ

 อย่างไรก็ตาม บริษัทฯ ตระหนักถึงความสำคัญในการจูงใจและรักษาทรัพยากรบุคคลของบริษัทฯ และมุ่งเน้นพัฒนาความสามารถและความรับผิดชอบของบุคลากร การวางแนวทางอาชีพ (Career Path) ของบุคคลแต่ละระดับอย่างชัดเจน รวมทั้งการจัดสรรผลตอบแทนที่เหมาะสมกับความรู้ ความสามารถของแต่ละบุคคล และเทียบเคียงกับผู้ประกอบการรายอื่น นอกจากนี้ บริษัทฯ มีการสรรหาพนักงานใหม่อย่างต่อเนื่อง เพื่อทดแทนบุคคลกรที่สูญเสียไป เพื่อให้บริษัทฯ มีบุคลากรเพียงพอสอดคล้องกับแผนการดำเนินงานของบริษัทฯ

### ความเสี่ยงจากการไม่สามารถปฏิบัติตามเงื่อนไขของใบอนุญาตต่างๆ ได้อย่างครบถ้วน

 ในปัจจุบันบริษัทฯ ได้รับใบอนุญาต และใบรับรองต่างๆ ที่จำเป็นสำหรับการผลิตผลิตภัณฑ์ของบริษัทฯ และการดำเนินธุรกิจผลิตและจำหน่ายถุงยางอนามัยและผลิตภัณฑ์ที่เกี่ยวข้องของบริษัทฯ ใบอนุญาตและการรับรองต่างๆ เหล่านี้ต้องมีการต่ออายุ และ/หรือได้รับการประเมินใหม่ตามรอบระยะเวลาที่กำหนดโดยหน่วยงานที่เกี่ยวข้อง โดยบริษัทฯ จะดำเนินการขอต่ออายุตามที่กฎหมาย และระเบียบข้อบังคับกำหนด

อย่างไรก็ดี มาตรฐานของการต่ออายุใบอนุญาต หรือการประเมินใหม่ดังกล่าวอาจมีการเปลี่ยนแปลงเป็นครั้งคราว ดังนั้นบริษัทฯ ไม่สามารถรับรองได้ว่า บริษัทฯ จะสามารถต่ออายุใบอนุญาต และใบรับรองดังกล่าวได้ทั้งหมด หรือทันท่วงที การที่บริษัทฯ ไม่สามารถต่ออายุใบอนุญาต หรือใบรับรองใดๆ ซึ่งมีความสำคัญต่อการดำเนินธุรกิจของบริษัทฯ อาจส่งผลกระทบในทางลบต่อการดำเนินธุรกิจ ผลการดำเนินงาน ฐานะทางการเงิน และโอกาสทางธุรกิจของบริษัทฯ อย่างมีนัยสำคัญ

นอกจากนี้ บริษัทฯ อาจต้องดำเนินการเพื่อให้ได้มาซึ่งใบอนุญาตหรือใบรับรองเพิ่มเติม หากการตีความกฎหมายปัจจุบันมีการเปลี่ยนแปลง หรือมีการออกกฎหมายใหม่ในอนาคต ซึ่งบริษัทฯ ไม่สามารถรับรองได้ว่า บริษัทฯ จะดำเนินการให้ได้มาซึ่งใบอนุญาต หรือการรับรองเพิ่มเติมดังกล่าวได้ นอกจากนี้ การได้มาซึ่งใบอนุญาต หรือการรับรองเพิ่มเติมดังกล่าว อาจมีต้นทุนและค่าใช้จ่ายเพิ่มขึ้นจำนวนมาก ซึ่งอาจส่งผลกระทบในทางลบต่อการดำเนินธุรกิจ ผลการดำเนินงาน ฐานะทางการเงิน และโอกาสทางธุรกิจของบริษัทฯ อย่างมีนัยสำคัญ

 ที่ผ่านมา แม้ว่ากฎระเบียบ กฎหมาย และมาตรฐานที่เกี่ยวข้องกับการดำเนินธุรกิจของบริษัทฯ ทั้งในและต่างประเทศมีการเปลี่ยนแปลงอย่างต่อเนื่อง และบริษัทฯ ได้ปรับเปลี่ยนกระบวนการผลิต และการดำเนินธุรกิจให้สอดคล้องกับการเปลี่ยนแปลงดังกล่าว จึงทำให้ในปัจจุบัน บริษัทฯ สามารถจำหน่ายผลิตภัณฑ์ของบริษัทฯ ให้แก่ลูกค้าได้กว่า 100 ประเทศทั่วโลก โดยเฉพาะในประเทศที่มีกฎเกณฑ์นำเข้าสินค้าที่เข้มงวด เช่น ประเทศสหรัฐอเมริกา ประเทศในสหภาพยุโรป และประเทศญี่ปุ่น เป็นต้น นอกจากนี้ ผู้บริหารของบริษัทฯ ได้แก่ คุณเกศณี วรรณเกษม และคุณทศพร นิลกำแหง ยังดำรงเป็นผู้ทรงคุณวุฒิของคณะกรรมการวิชาการคณะที่ 473 มาตรฐานถุงยางอนามัย เพื่อทำหน้าที่จัดทำร่างมาตรฐานผลิตภัณฑ์อุตสาหกรรมถุงยางอนามัย และปฏิบัติงานทางวิชาการอื่นๆ ที่เกี่ยวกับมาตรฐานนี้เพื่อเสนอคณะกรรมการมาตรฐานผลิตภัณฑ์อุตสาหกรรม ส่งผลให้บริษัทฯ สามารถติดตามแนวโน้ม/การเปลี่ยนแปลงของกฏหมายที่เกี่ยวข้องได้อย่างสม่ำเสมอ

### ความเสี่ยงจากการไม่สามารถขึ้นทะเบียนหรือต่ออายุทะเบียนผลิตภัณฑ์ของบริษัทฯ

ผลิตภัณฑ์ของบริษัทฯ จำเป็นต้องได้รับการขึ้นทะเบียนผลิตภัณฑ์กับหน่วยงานที่กำกับดูแลในแต่ละประเทศที่จำหน่ายผลิตภัณฑ์ของบริษัทฯ ดังนั้นหากตัวแทนจำหน่าย และ/หรือผู้จัดจำหน่ายท้องถิ่นในประเทศต่างของบริษัทฯ ไม่สามารถขึ้นทะเบียนหรือต่ออายุทะเบียนผลิตภัณฑ์ด้วยเหตุผลใดก็ตาม อาจส่งผลให้บริษัทฯ ไม่สามารถจำหน่ายผลิตภัณฑ์ในประเทศดังกล่าวได้ และอาจส่งผลกระทบในทางลบต่อการดำเนินธุรกิจ ผลการดำเนินงาน ฐานะทางการเงิน และโอกาสทางธุรกิจของบริษัทฯ อย่างมีนัยสำคัญ

###  อย่างไรก็ตาม ที่ผ่านมาบริษัทฯ ได้พยายามเลือกสรรตัวแทนจำหน่าย และ/หรือผู้จัดจำหน่ายท้องถิ่นในต่างประเทศที่มีความสามารถ ซึ่งตัวแทนจำหน่าย และ/หรือผู้จัดจำหน่ายท้องถิ่นในต่างประเทศส่วนใหญ่มีความเข้าใจ และมีประสบการณ์ในการขึ้นทะเบียนหรือต่ออายุทะเบียนผลิตภัณฑ์ในประเทศนั้นๆ โดยหน่วยงานจดแจ้งสำนักงานคณะกรรมการอาหารและยา (Regulatory Affair) ของบริษัทฯ จะทำหน้าที่ช่วยเหลือและอำนวยความสะดวกแก่ตัวแทนจำหน่าย และ/หรือผู้จัดจำหน่ายท้องถิ่นในต่างประเทศในการขึ้นทะเบียนหรือต่ออายุทะเบียนผลิตภัณฑ์ของบริษัทฯ ในต่างประเทศ

### ความเสี่ยงจากการเปลี่ยนแปลงพฤติกรรมของผู้บริโภคและสินค้าทดแทน

พฤติกรรมของผู้บริโภคในการใช้ถุงยางอนามัยเป็นปัจจัยสำคัญในการกำหนดความต้องการใช้ถุงยางอนามัย โดยพฤติกรรมของผู้บริโภคอาจมีการเปลี่ยนแปลงไปตาม (1) การเปลี่ยนแปลงทัศนคติของผู้บริโภคต่อการใช้ถุงยางอนามัย (2) การได้รับข้อมูลข่าวสารเรื่องโรคติดต่อทางเพศสัมพันธ์ และ (3) การเข้าถึงถุงยางอนามัย เป็นต้น บริษัทฯ จึงมีความเสี่ยงจากการที่ผู้บริโภคมีการเปลี่ยนแปลงพฤติกรรม ซึ่งหากผู้บริโภคมีพฤติกรรมการใช้ถุงยางอนามัยลดลง อาจส่งผลให้ปริมาณความต้องการซื้อถุงยางอนามัยของบริษัทฯ ลดลง และอาจส่งผลกระทบในทางลบต่อผลการดำเนินงาน และฐานะทางการเงินบริษัทฯ อย่างมีนัยสำคัญ นอกจากนี้ ในอนาคตหากมีการพัฒนาสินค้าทดแทนถุงยางอนามัย สินค้าทดแทนนี้อาจจะส่งผลให้ความต้องการใช้ถุงยางอนามัยลดลง และอาจส่งผลกระทบในทางลบต่อผลการดำเนินงาน และฐานะทางการเงินบริษัทฯ อย่างมีนัยสำคัญ

อย่างไรก็ตาม ที่ผ่านมาบริษัทฯ ยังไม่เคยได้รับผลกระทบจากการเปลี่ยนแปลงพฤติกรรมของผู้บริโภค หรือการผลิตสินค้าทดแทนอย่างมีนัยสำคัญ ซึ่งในปัจจุบันการใช้ถุงยางอนามัยยังเป็นวิธีลดโอกาสการติดโรคติดต่อทางเพศสัมพันธ์ที่ดีที่สุดวิธีหนึ่ง รวมทั้งเป็นวิธีการคุมกำเนิดที่มีประสิทธิภาพในราคาที่ผู้บริโภคสามารถเข้าถึงได้

### ความเสี่ยงจากการพัฒนายารักษาหรือวัคซีนรักษาเชื้อไวรัสเอชไอวี (HIV)

ในอนาคตหากมีการพัฒนายารักษาหรือวัคซีนรักษาเชื้อไวรัสเอชไอวี (HIV) ให้หายขาดได้สำเร็จ การค้นพบดังกล่าวอาจส่งผลกระทบความต้องการใช้ถุงยางอนามัย และอาจส่งผลกระทบในทางลบต่อผลการดำเนินงาน และฐานะทางการเงินบริษัทฯ อย่างมีนัยสำคัญ

อย่างไรก็ตาม ในปัจจุบันการใช้ถุงยางอนามัยยังเป็นวิธีการป้องกันการติดเชื้อไวรัสเอชไอวีที่ดีที่สุดวิธีหนึ่ง และยังช่วยป้องกันโรคติดต่อทางเพศสัมพันธ์ที่มีประสิทธิภาพในราคาที่ผู้บริโภคสามารถเข้าถึงได้

### ความเสี่ยงจากการที่กรมธรรม์ประกันภัยของบริษัทฯ อาจไม่ครอบคลุมความเสี่ยงจากความเสียหายของบริษัทฯ ได้ทั้งหมด

แม้ว่าบริษัทฯ จะมีนโยบายทำประกันภัยที่เกี่ยวเนื่องกับการดำเนินธุรกิจของบริษัทฯ เพื่อลดความเสี่ยงอันเนื่องมาจากความสูญเสีย และ/หรือความเสียหายของสินทรัพย์หลักของบริษัทฯ อย่างไรก็ดี บริษัทฯ ยังคงมีความเสี่ยงจากการที่กรมธรรม์ประกันภัยไม่ครอบคลุมความสูญเสีย และ/หรือความเสียหายสืบเนื่องทั้งหมด เช่น ความเสียหายซึ่งเกิดขึ้นจากสงครามและภัยก่อการร้าย หรือในกรณีที่มูลค่าความเสียหายมากกว่าจํานวนเงินประกันภัย และบริษัทฯ อาจมีความเสี่ยงจากการที่บริษัทประกันภัยไม่สามารถจ่ายค่าสินไหมทดแทนตามที่ระบุไว้ในกรมธรรม์ได้ นอกจากนี้ บริษัทฯ อาจมีความเสี่ยงที่ไม่สามารถต่อกรมธรรม์ได้ในราคาที่เหมาะสมหากราคาของกรมธรรม์ปรับตัวสูงขึ้น หรือบริษัทฯ อาจจะไม่สามารถต่อกรมธรรม์ได้เลย ซึ่งทั้งหมดอาจส่งผลกระทบในทางลบต่อผลการดำเนินงาน และฐานะทางการเงินบริษัทฯ อย่างมีนัยสำคัญ

### ความเสี่ยงจากการเปลี่ยนแปลงนโยบาย กฎเกณฑ์และระเบียบทางการที่เกี่ยวข้องกับการประกอบธุรกิจของบริษัทฯ

ธุรกิจการผลิต และจำหน่ายถุงยางอนามัยอยู่ภายใต้การกำกับดูแลตามหลักเกณฑ์ทางกฎหมายและระเบียบของหน่วยงานที่เกี่ยวข้องที่สำคัญ ได้แก่ พระราชบัญญัติเครื่องมือแพทย์ พ.ศ. 2551 (“พ.ร.บ. เครื่องมือแพทย์”) พระราชบัญญัติยา พ.ศ. 2510 (และที่แก้ไขเพิ่มเติม) (“พ.ร.บ.ยา”) รวมทั้งประกาศและกฎเกณฑ์ที่เกี่ยวข้องของกระทรวงสาธารณสุข หลักเกณฑ์ทางกฎหมายดังกล่าวกำหนดข้อจำกัดเกี่ยวกับ ฉลาก การโฆษณา และการทำการตลาดถุงยางอนามัย เช่น การแสดงฉลากบนภาชนะบรรจุถุงยางอนามัย ดังนั้น หากกฎหมายหรือระเบียบของหน่วยงานที่เกี่ยวข้อง หรือการกำหนดเงื่อนไขในการปฎิบัติตามใบอนุญาตต่างๆ มีการเปลี่ยนแปลงที่เข้มงวดขึ้น อาจส่งผลให้บริษัทฯ มีค่าใช้จ่ายมากขึ้นในการปรับเปลี่ยนการดำเนินงาน และอาจส่งผลกระทบต่อผลการดำเนินงาน และฐานะทางการเงินบริษัทฯ อย่างมีนัยสำคัญ

อย่างไรก็ตาม บริษัทฯ ได้ทำการศึกษา และติดตามการเปลี่ยนแปลงกฎหมายและระเบียบต่างๆ ที่อาจเกิดขึ้นอย่างต่อเนื่อง เพื่อเตรียมความพร้อมสำหรับการปรับเปลี่ยนการดำเนินงานให้สอดคล้องกับการเปลี่ยนแปลงกฎหมายและระเบียบต่างๆ ที่อาจเกิดขึ้น ควบคู่ไปกับการศึกษาภาวะตลาดอย่างสม่ำเสมอ

### ความเสี่ยงจากการสูญเสียสิทธิประโยชน์ทางภาษีที่ได้รับจากสำนักงานคณะกรรมการส่งเสริมการลงทุน ("บีโอไอ")

บริษัทฯ ได้รับอนุมัติสิทธิประโยชน์ทางภาษีจากสำนักงานคณะกรรมการส่งเสริมการลงทุน ("บีโอไอ") โดยให้สิทธิประโยชน์ภายใต้เงื่อนไขที่กำหนดไว้เป็นการเฉพาะ *(โปรดพิจารณารายละเอียดเพิ่มเติมในส่วนที่ 2.2 การประกอบธุรกิจ หัวข้อ 2.3 สิทธิประโยชน์ทางภาษีอากร)*

ในอนาคตบริษัทฯ อาจไม่สามารถปฏิบัติตามข้อกำหนดและเงื่อนไขทุกข้อภายใต้การอนุมัติจากบีโอไอได้
การไม่ปฏิบัติตามข้อกำหนดและเงื่อนไขภายใต้การอนุมัติจากบีโอไออาจทำให้บริษัทฯ เสียสิทธิประโยชน์ทางภาษีและสิทธิประโยชน์ที่ได้รับอนุมัติจากบีโอไอ ทั้งนี้การสูญเสียสิทธิประโยชน์ดังกล่าวอาจส่งผลกระทบในทางลบต่อผลการดำเนินงาน และฐานะทางการเงินของบริษัทฯ อย่างมีนัยสำคัญ

อย่างไรก็ตาม จนถึงปัจจุบันบริษัทฯ ไม่เคยประสบปัญหาในการปฏิบัติตามข้อกำหนดและเงื่อนไขภายใต้การอนุมัติจากบีโอไอแต่อย่างใด

## ความเสี่ยงเกี่ยวกับเศรษฐกิจและอุตสาหกรรม

### สภาพเศรษฐกิจ การเมือง สังคม และนโยบายของรัฐบาลในตลาดที่สำคัญบางแห่งอาจส่งผลกระทบต่อธุรกิจ ผลการดำเนินงาน ฐานะทางการเงิน และโอกาสทางธุรกิจของบริษัทฯ อย่างมีนัยสำคัญ

ในปี 2556 2557 และ 2558 บริษัทฯ มีรายได้มาจากต่างประเทศ คิดเป็นประมาณร้อยละ 90.3 ร้อยละ 92.6 และร้อยละ 92.7 ของรายได้จากการขายสินค้ารวมของบริษัทฯ ตามลำดับ ดังนั้น ฐานะทางการเงินและผลการดำเนินงาน ตลอดจนการเติบโตของธุรกิจของบริษัทฯ อาจได้รับผลกระทบอย่างมีนัยสำคัญจากการพัฒนาด้านเศรษฐกิจ การเมือง และกฎหมายในแต่ละประเทศที่บริษัทฯ จำหน่ายผลิตภัณฑ์ของบริษัทฯความเสี่ยงในการดำเนินธุรกิจในประเทศดังกล่าว ที่อาจมีผลกระทบอย่างมีนัยสำคัญต่อผลการดำเนินงานของบริษัทฯ สามารถสรุปได้ดังนี้

* สภาพความไม่มั่นคงทางการเมืองซึ่งยังไม่มีข้อยุติ สงคราม การก่อความไม่สงบ และการเป็นปรปักษ์ในบางประเทศและภูมิภาคในอนาคต
* ระบบกฎหมายที่ยังไม่ได้รับการพัฒนา
* ความไม่แน่นอนทางเศรษฐกิจในตลาดต่างประเทศ
* ผลกระทบของภาวะเงินเฟ้อ
* ภัยธรรมชาติ
* การไม่สามารถเข้าถึงทรัพยากรบุคคลในประเทศดังกล่าว
* การดำเนินการทางราชการ เช่น การเปลี่ยนแปลงกฎหมายและข้อบังคับทั่วไป การควบคุมอัตราแลกเปลี่ยน และความยุ่งยากในการบังคับสิทธิตามสัญญา เป็นต้น
* ข้อจำกัดในการลงทุนในบางประเทศ และ
* การเปลี่ยนแปลงนโยบายการค้าทั่วโลก เช่น การคว่ำบาตร และการสั่งห้ามค้าขายที่กำหนดโดยประเทศสหรัฐอเมริกา และประเทศอื่นๆ เป็นต้น

 อย่างไรก็ตาม บริษัทฯ ติดตามแนวโน้ม/การเปลี่ยนแปลงสภาพเศรษฐกิจ การเมือง สังคม และนโยบายของรัฐบาลในตลาดที่สำคัญอย่างสม่ำเสมอ เพื่อเตรียมความพร้อมสำหรับการปรับเปลี่ยนการดำเนินงานให้สอดคล้องกับการเปลี่ยนแปลงที่อาจเกิดขึ้น ตลอดจนบริษัทฯ ได้มีนโยบายที่จะเพิ่มฐานลูกค้าในประเทศใหม่ๆ อย่างต่อเนื่อง ทำให้ในปัจจุบันบริษัทฯ มีฐานลูกค้าในกว่า 100 ประเทศทั่วโลก

### ความเสี่ยงจากความผันผวนของอัตราแลกเปลี่ยนเงินตราต่างประเทศ

ในปี 2556 2557 และ 2558 บริษัทฯ มีรายได้จากการจำหน่ายผลิตภัณฑ์ของบริษัทฯ ในต่างประเทศจำนวน 950.9 ล้านบาท 1,095.4 ล้านบาท และ 1,207.1 ล้านบาท คิดเป็นร้อยละ 90.3 ร้อยละ 92.6 และร้อยละ 92.7 ของรายได้จากการขายสินค้ารวม ตามลำดับ ทั้งนี้ ถุงยางอนามัยที่บริษัทฯ ส่งออกส่วนใหญ่จะขายเป็นเงินสกุลดอลลาร์สหรัฐ ในขณะที่วัตถุดิบส่วนใหญ่ (คิดเป็นประมาณร้อยละ 87 ของมูลค่าการสั่งซื้อทั้งหมด) เป็นการจัดซื้อจากในประเทศเป็นเงินสกุลบาท ดังนั้น หากเงินบาทมีแนวโน้มแข็งค่าขึ้น รายได้จากการส่งออกเมื่อแปลงค่าเป็นเงินบาทจะลดลง ซึ่งอาจส่งผลกระทบในทางลบต่อผลการดำเนินงาน และฐานะทางการเงินของบริษัทฯ อย่างมีนัยสำคัญ

นอกจากนี้ ณ วันที่ 30 กันยายน 2559 บริษัทฯ มีเงินกู้ยืมจากสถาบันการเงินคงค้างสกุลในรูปเงินดอลลาร์ แบ่งเป็น (1) ตั๋วสัญญาใช้เงิน จำนวน 6,080,000 ดอลลาร์สหรัฐ และ (2) เงินกู้ระยะยาว จำนวน 560,000 ดอลลาร์สหรัฐ ดังนั้น หากเงินบาทมีแนวโน้มอ่อนค่าลง ต้นทุนกู้ยืมของบริษัทฯ อาจเพิ่มขึ้นซึ่งอาจส่งผลกระทบในทางลบต่อผลการดำเนินงาน และฐานะทางการเงินของบริษัทฯ อย่างมีนัยสำคัญ

เนื่องจากบริษัทฯ มีรายได้จากการจำหน่ายผลิตภัณฑ์ส่วนใหญ่ในรูปเงินสดุลดอลลาร์สหรัฐ บริษัทฯ จึงกู้ยืมเงินบางส่วนเป็นสกุลดอลลาร์สหรัฐ เพื่อเป็นการบริหารรายได้และรายจ่ายที่เป็นเงินตราต่างประเทศบางส่วนให้สอดคล้องกัน (Natural Hedge) ซึ่งช่วยบรรเทาผลกระทบที่อาจจะเกิดขึ้นกับผลการดำเนินงาน และฐานะทางการเงินของบริษัทฯ หากเงินบาทแข็งค่าขึ้น ได้ระดับหนึ่ง

อย่างไรก็ตาม บริษัทฯ ตระหนักถึงความเสี่ยงจากความผันผวนของอัตราแลกเปลี่ยนเงินตราต่างประเทศ บริษัทฯ จึงจัดทำนโยบายการป้องกันความเสี่ยงจากอัตราแลกเปลี่ยนเงินตราต่างประเทศซึ่งได้รับการอนุมัติจากที่ประชุมคณะกรรมการบริษัท ครั้งที่ 4/2559 (หลังแปรสภาพ) เมื่อวันที่ 23 กันยายน 2559 ซึ่งมีสาระสำคัญ กล่าวคือ (1) บริษัทฯ จะพิจารณาเข้าทำสัญญาป้องกันความเสี่ยงจากอัตราแลกเปลี่ยนอย่างน้อย 30% ของมูลค่าของงานประมูลและประมาณการยอดขายของธุรกิจรับจ้างผลิตถุงยางอนามัยและเจลหล่อลื่น (OEM) จากงบประมาณประจำปีที่จัดทำและอนุมัติโดยคณะกรรมการบริษัท โดยใช้อัตราแลกเปลี่ยนมาตรฐาน และ (2) ระหว่างปี บริษัทฯ จะติดตามการเปลี่ยนแปลงของอัตราแลกเปลี่ยนอย่างใกล้ชิด และวิเคราะห์แนวโน้มการเปลี่ยนแปลงของอัตราแลกเปลี่ยนอย่างต่อเนื่อง ในกรณีที่เงินบาทมีแนวโน้มที่จะแข็งค่าขึ้น มากกว่าร้อยละ 10 เทียบกับอัตราแลกเปลี่ยนมาตรฐาน บริษัทฯ จะพิจารณาเข้าทำสัญญาตราสารอนุพันธ์ด้านอัตราแลกเปลี่ยน (Foreign Exchange Derivative Contracts) ในส่วนที่ยังไม่ได้เข้าทำสัญญาเพื่อนำเสนอผู้มีอำนาจอนุมัติตามตารางอำนาจการอนุมัติ (Table of Authority) ต่อไป *(โปรดพิจารณารายละเอียดเพิ่มเติมในส่วนที่ 2.3.11 การกำกับดูแลกิจการ หัวข้อ 11.2.3 ตารางอำนาจการอนุมัติ (Table of Authority))*

### ความเสี่ยงจากความผันผวนของอัตราดอกเบี้ย

ณ วันที่ 30 กันยายน 2559 บริษัทฯ มีเงินกู้ระยะยาวจากสถาบันการเงินคงค้างแบ่งตามสกุลเงินกู้ยืม ได้แก่ เงินกู้สกุลเงินบาทจำนวน 40.9 ล้านบาท และเงินกู้สกุลเงินดอลลาร์จำนวน 560,000 ดอลลาร์ ซึ่งเงินกู้ดังกล่าวมีการคิดอัตราดอกเบี้ยแบบลอยตัว ดังนั้น หากอัตราดอกเบี้ยเงินกู้ยืมมีการเปลี่ยนแปลงไปอย่างมีนัยสำคัญ ผลการดำเนินงาน และฐานะทางการเงินของบริษัทฯ อาจส่งผลกระทบ อย่างมีนัยสำคัญ

อย่างไรก็ตาม ที่ผ่านมาบริษัทฯ มีการวางแผนการกู้ยืมเงินจากสถาบันการเงินและติดตามการเปลี่ยนแปลงของอัตราดอกเบี้ยอย่างสม่ำเสมอ นอกจากนี้ ภายหลังการเข้าจดทะเบียนในตลาดหลักทรัพย์ฯ บริษัทฯ จะสามารถเข้าถึงช่องทางระดมทุนที่หลากหลายได้มากขึ้น

## ความเสี่ยงจากการถือหุ้นของบริษัทฯ

### ความเสี่ยงจากการนำหุ้นสามัญของบริษัทฯ เข้าจดทะเบียนเป็นหลักทรัพย์จดทะเบียนในตลาดหลักทรัพย์ฯ

บริษัทฯ มีความประสงค์จะเสนอขายหุ้นสามัญต่อประชาชนทั่วไปในครั้งนี้ ก่อนที่จะรับทราบผลการพิจารณาของตลาดหลักทรัพย์ฯ เกี่ยวกับการนำหุ้นสามัญของบริษัทฯ เข้าเป็นหลักทรัพย์จดทะเบียนในตลาดหลักทรัพย์ฯ ทั้งนี้ บริษัทฯ ได้ยื่นคำขออนุญาตนำหุ้นสามัญเข้าจดทะเบียนในตลาดหลักทรัพย์ แล้วเมื่อวันที่ 8 กรกฎาคม 2559 ซึ่งบริษัทหลักทรัพย์ กสิกรไทย จำกัด (มหาชน) ในฐานะที่ปรึกษาทางการเงินของบริษัทฯ ได้พิจารณาคุณสมบัติของบริษัทฯ ในเบื้องต้นแล้วพบว่าบริษัทฯ มีคุณสมบัติครบถ้วนที่จะสามารถเข้าจดทะเบียนในตลาดหลักทรัพย์ฯ ได้ตามข้อบังคับของตลาดหลักทรัพย์ฯ เรื่อง การรับหุ้นสามัญ หรือหุ้นบุริมสิทธิ์เป็นหลักทรัพย์จดทะเบียน ลงวันที่ 22 มกราคม 2554 (และที่มีการแก้ไขเพิ่มเติม) อย่างไรก็ดี บริษัทฯ ยังคงมีความไม่แน่นอนที่จะได้รับอนุญาตจากตลาดหลักทรัพย์ฯ ให้เป็นหลักทรัพย์จดทะเบียน ดังนั้น ผู้ลงทุนอาจมีความเสี่ยงเกี่ยวกับสภาพคล่องในการซื้อขายหุ้นสามัญของบริษัทฯ ในตลาดรอง และอาจไม่ได้รับผลตอบแทนจากการขายหุ้นสามัญได้ตามราคาที่คาดการณ์ไว้หากหุ้นสามัญของบริษัทฯ ไม่สามารถเข้าจดทะเบียนในตลาดหลักทรัพย์ฯ ได้

### ราคาหุ้นสามัญของบริษัทฯ อาจผันผวน ซึ่งก่อให้เกิดผลขาดทุนอย่างมีนัยสำคัญต่อผู้ลงทุนที่ซื้อหุ้นสามัญของบริษัทฯ ในการเสนอขายหุ้นครั้งนี้

ราคาหุ้นสามัญของบริษัทฯ ภายหลังจากการเสนอขายหุ้นครั้งนี้อาจขึ้นลงอย่างผันผวนทั้งนี้ขึ้นอยู่กับปัจจัยหลายประการที่บริษัทฯ อาจไม่สามารถควบคุมได้ซึ่ง ได้แก่

* นักวิเคราะห์เปลี่ยนแปลงประมาณการผลการดำเนินงานของบริษัทฯ และคำแนะนำให้ซื้อหรือขายหุ้นสามัญของบริษัทฯ
* ภาวะเศรษฐกิจ ตลาดทุน และการเมืองทั้งในและต่างประเทศ
* ความแตกต่างระหว่างผลประกอบการทางการเงินและผลการดำเนินงานที่แท้จริงกับผลประกอบการทางการเงินและผลการดำเนินงานที่ผู้ลงทุนและนักวิเคราะห์คาดหวัง
* ความผันผวนของอัตราแลกเปลี่ยนเงินตราต่างประเทศ
* การขายหรือจะขายหุ้นเป็นจำนวนมากของผู้ถือหุ้นปัจจุบัน
* การเปลี่ยนแปลงเงื่อนไขต่างๆ ที่มีผลกระทบต่ออุตสาหกรรม สภาพเศรษฐกิจโดยทั่วไปหรือบรรยากาศในตลาดหุ้นหรือเหตุการณ์หรือปัจจัยอื่นๆ
* การเปลี่ยนแปลงกฎระเบียบและกฎหมายที่เกี่ยวข้อง
* การประกาศข้อมูลของบริษัทอื่นที่อยู่ในอุตสาหกรรมเดียวกับบริษัทฯ
* การเปลี่ยนแปลงการประเมินมูลค่าตลาดและราคาหุ้นของบริษัทจดทะเบียนในตลาดหลักทรัพย์ซึ่งดำเนินธุรกิจคล้ายคลึงกับบริษัทฯ
* ความผันผวนของราคาหุ้นในตลาดหลักทรัพย์ฯ
* ความเสี่ยงอื่นๆ ที่อาจส่งผลกระทบต่อฐานะการเงินและผลการดำเนินงานของบริษัทฯ

ปัจจัยต่างๆ ข้างต้นรวมทั้งปัจจัยอื่นๆ อาจส่งผลให้ราคาตลาดและความต้องการซื้อหุ้นสามัญของบริษัทฯ มีความผันผวนสูง ซึ่งอาจจำกัดหรือขัดขวางมิให้ผู้ลงทุนสามารถขายหุ้นสามัญของบริษัทฯ ได้ในราคาที่เหมาะสม และอาจส่งผลกระทบในทางลบต่อสภาพคล่องของหุ้นสามัญของบริษัทฯ

### ความเสี่ยงจากการที่บริษัทฯ หรือผู้ถือหุ้นรายใหญ่ของบริษัทฯ ขายหุ้นภายหลังจากการเสนอขายหุ้นครั้งนี้ และการมีหุ้นของบริษัทฯ จำนวนมากเพื่อการขายอาจมีผลทำให้ราคาหุ้นของบริษัทฯ ลดลง

บริษัทฯ จะปฏิบัติตามข้อบังคับตลาดหลักทรัพย์ฯ เรื่อง การรับหุ้นสามัญหรือหุ้นบุริมสิทธิเป็นหลักทรัพย์จดทะเบียน พ.ศ. 2558 ซึ่งกำหนดไว้ว่าหุ้นของบริษัทฯ ในสัดส่วนรวมร้อยละ 55 ของทุนจดทะเบียนภายหลังการเสนอขายหุ้นสามัญต่อประชาชน ซึ่งรวมถึงหุ้นที่ถือโดยผู้บริหารและผู้ถือหุ้นที่ถือหุ้นเกินกว่าร้อยละ 5 หรือหุ้นที่ถือโดยผู้ถือหุ้นเดิมรายอื่น ๆ ในกรณีที่จำนวนหุ้นที่ถือโดยผู้บริหารและผู้ถือหุ้นที่ถือหุ้นเกินกว่าร้อยละ 5 มีจำนวนน้อยกว่าร้อยละ 55 จะถูกห้ามมิให้ขายเป็นระยะเวลา 1 ปีนับแต่วันที่หุ้นของบริษัทฯ เริ่มทำการซื้อขายในตลาดหลักทรัพย์ฯ อย่างไรก็ตาม หลังจากครบหกเดือนนับจากวันที่หุ้นของบริษัทฯ เริ่มทำการซื้อขายในตลาดหลักทรัพย์ฯ ผู้ถือหุ้นดังกล่าวอาจขายหุ้นที่ถูกสั่งห้ามขายได้ในจำนวนไม่เกินร้อยละ 25 ของจำนวนหุ้นทั้งหมดที่ถูกสั่งห้ามขาย โดยหุ้นที่ถูกสั่งห้ามขายส่วนที่เหลือจำนวนร้อยละ 75 จะสามารถทำการขายได้เมื่อครบกำหนดระยะเวลา 1 ปีนับแต่วันที่หุ้นของบริษัทฯ เริ่มทำการซื้อขายในตลาดหลักทรัพย์ฯ ดังนั้น เมื่อกำหนดระยะเวลาห้ามขายหุ้นสิ้นสุดลง ผู้ลงทุนอาจได้รับผลกระทบในทางลบจากการที่ราคาตลาดของหุ้นลดลงเนื่องจากมีการขายหุ้นซึ่งก่อนหน้านี้อยู่ภายใต้ข้อจำกัดการห้ามขายหุ้น

การขายหุ้นจำนวนมากหรือการคาดการณ์ว่าจะมีการขายหุ้นในจำนวนมาก (ถ้ามี) อาจมีผลกระทบต่อราคาซื้อขายของหุ้นของบริษัทฯ ซึ่งบริษัทฯ ไม่สามารถคาดการณ์ถึงผลกระทบ (ถ้ามี) ของการขายหุ้นในอนาคตหรือปริมาณหุ้นที่จะขายในอนาคตว่าจะมีผลกระทบต่อความเคลื่อนไหวของราคาตลาดของหุ้นของบริษัทฯ ได้

### ความเสี่ยงจากการมีผู้ถือหุ้นรายใหญ่ที่มีอิทธิพลต่อการกำหนดนโยบายการบริหารงาน

ภายหลังการเสนอขายหุ้นสามัญในครั้งนี้ ครอบครัวดารารัตนโรจน์จะถือหุ้นในบริษัทฯ ทั้งทางตรง ผ่านบริษัท เจริญอักษร โฮลดิ้ง กรุ๊พ จำกัด และผ่าน THK Investment Company Limited รวมกันในสัดส่วนประมาณร้อยละ 75 ของหุ้นที่ออกและจำหน่ายได้แล้วทั้งหมด และครอบครัวดารารัตนโรจน์ยังคงดำรงตำแหน่งเป็นกรรมการผู้มีอำนาจลงนาม และผู้บริหารของบริษัทฯ จึงทำให้ครอบครัวดารารัตนโรจน์ในฐานะผู้ถือหุ้นใหญ่และผู้บริหารมีอำนาจในการควบคุมการบริหารจัดการบริษัทฯ รวมถึงสามารถควบคุมการออกเสียงลงคะแนนของที่ประชุมผู้ถือหุ้นได้เกือบทั้งหมดไม่ว่าจะเป็นเรื่องการแต่งตั้งกรรมการ หรือการขอมติในเรื่องที่ต้องใช้เสียงส่วนใหญ่ของที่ประชุมผู้ถือหุ้น ยกเว้นเรื่องที่กฎหมายหรือข้อบังคับของบริษัทฯ กำหนดให้ต้องได้รับเสียง 3 ใน 4 ของที่ประชุมผู้ถือหุ้น และเสียงที่ครอบครัวดารารัตนโรจน์มีส่วนได้เสียในการออกเสียงลงคะแนน ดังนั้นผู้ถือหุ้นรายอื่นจึงอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ครอบครัวดารารัตนโรจน์เสนอได้

อย่างไรก็ตาม จากโครงสร้างการจัดการของบริษัทฯ ซึ่งประกอบด้วย คณะกรรมการบริษัท คณะกรรมการตรวจสอบ คณะกรรมการสรรหาและกำหนดค่าตอบแทน และคณะกรรมการบริหาร โดยคณะกรรมการแต่ละชุดจะมีการกำหนดขอบเขตอำนาจหน้าที่อย่างชัดเจน ทำให้บริษัทฯ มีความโปร่งใสในการบริหารจัดการ และมีระบบที่ตรวจสอบได้

ทั้งนี้ ในปัจจุบันบริษัทฯ มีกรรมการอิสระทั้งหมด 3 ท่าน ซึ่งกรรมการอิสระทุกท่านดำรงตำแหน่งเป็นกรรมการตรวจสอบ เพื่อเป็นกลไกในการตรวจสอบการดำเนินงานของคณะกรรมการ นอกจากนี้ บริษัทฯ ได้มีแนวปฎิบัติเกี่ยวกับการทำรายการระหว่างกัน หรือรายการที่เกี่ยวโยงกับกรรมการ หรือผู้ถือหุ้นรายใหญ่ หรือผู้มีอำนาจควบคุม รวมทั้งบุคคลที่อาจมีความขัดแย้งทางผลประโยชน์ โดยบุคคลดังกล่าวจะไม่มีอำนาจอนุมัติ และไม่มีสิทธิออกเสียงในการอนุมัติทำรายการนั้นๆ